Жеравови
Жеравови (Gruidae) е семейство едри птици от разред Жеравоподобни. Приличат на представителите на семейство Чаплови, но видимо се различават при полет. Когато летят, птиците от семейство Жеравови изпъват напред своята глава и шия. За разлика от тях, при Чаплови формата на шията и главата прилича на буквата S при полет.

Общи сведения 
Големи птици. Имат дълги, тънки крака и дълга шия. Най-високите птици от семейството са високи 1,5 метра, а най-ниските са високи около 0,8 м. Размахът на крилете достига 2,3 м. Не се наблюдава полов диморфизъм. Цветът е от бял до тъмносив и кафяв. Повечето възрастни имат червено петно на темето.

Разпространение 
Обитават предимно блатисти райони, като от всички континенти не се срещат само в Австралия и Антарктида.

Повечето Жеравови, които живеят в северното полукълбо, мигрират на юг всяка есен от гнездовите райони на север. Завръщат се всяка пролет. Някои Жеравови прекарват годината на по-топли места.

На територията на България се срещат два вида – Сив и Момин жерав.

Видове 
Семейството включва 15 вида включени в 4 рода:

Подсемейство Balearcinae
 Род Balearica – Короновани жерави
 Balearica pavonina, Черен коронован жерав
 Balearica regulorum, Сив коронован жерав
Подсемейство Gruinae
 Род Grus – Жерави
 Grus grus, Сив жерав
 Grus canadensis, Канадски жерав
 Grus americana, Бял американски жерав, Жерав-тръбач, Креслив жерав
 Grus antigone, Индийски жерав
 Grus rubicunda, Източен жерав
 Grus leucogeranus, Сибирски жерав
 Grus vipio, Даурски жерав
 Grus monacha, Качулат жерав, Жерав-монах, Черен жерав
 Grus nigricollis, Черноврат жерав
 Grus japonensis, Японски жерав
 Род Anthropoides – Момински жерави
 Anthropoides paradisea, Райски жерав
 Anthropoides virgo, Момин жерав
 Род Bugeranus
 Bugeranus carunculatus, Менгушав жерав

Начин на живот и хранене 
Издават силен пронизителен звук, който се чува на голямо разстояние. Птиците издават звуци по време на полет – вероятно за да задържат ятото цяло по време на миграция.

Ядат различна храна – от жаби, насекоми и охлюви до зърна и други растения. На някои места са смятани за вредители, понеже се хранят с посеви.

Размножаване 
Жеравови се размножават когато стигнат до гнездовите райони. Мъжкият и женската изпълняват брачни танци преди размножаване. Те се редуват при заобикалянето на другия с разтворени криле, навеждат главите си, и скачат във въздуха.

Строят гнездата си в плитчините в блато, тресавище или друга влажна и открита местност. И мъжкият, и женската помагат за струпването на тревички, бурени и други растения на купчина на земята. Женската обикновено снася само две яйца на сезон. И двамата родители се грижат за яйцата и малките.

Допълнителни сведения 
Всички представители на семейството са защитени на територията на България.